limbažu novada bāriņtiesa

Reģ. Nr. 40900023091; Zāles iela 8, Limbaži, Limbažu novads, LV-4001;

E-pasts barintiesa@limbazunovads.lv; tālrunis 64070719

Limbažos

**Limbažu novada bāriņtiesas 2023.gada pārskata ziņojums**

Pārskats sagatavots saskaņā ar Bāriņtiesu likuma 5.panta ceturtās daļas prasībām, kas nosaka, ka *„Bāriņtiesa ne retāk kā reizi gadā sniedz pašvaldības domei pārskata ziņojumu par savu darbību. Pārskata ziņojums ir publicējams pašvaldības mājaslapā”*.

Limbažu novada bāriņtiesa (turpmāk-Bāriņtiesa) ir Limbažu novada pašvaldības domes izveidota aizbildnības un aizgādnības iestāde, kas Limbažu novada administratīvajā teritorijā īsteno bērnu un aizgādnībā esošo personu tiesību un tiesisko interešu aizsardzību, kā arī Limbažu novada teritoriālajās vienībās, kurās nav notāra, Civillikumā noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus tiesību aktos norādītos uzdevumus. Bāriņtiesa savā darbībā pamatojas uz normatīvajiem aktiem, publisko tiesību principiem un Limbažu novada domes apstiprinātu nolikumu.

2023.gadā Bāriņtiesas sastāvā, atbilstoši amatu sarakstam, ir bāriņtiesas priekšsēdētājs, bāriņtiesas priekšsēdētāja vietnieks, deviņi bāriņtiesas locekļi, bāriņtiesas priekšsēdētāja palīgs un sēžu sekretārs, kopā 13 darbinieki. 2023.gadā Bāriņtiesā bija aizpildītas visas vakances, tomēr, analizējot kopējo situāciju gada laikā tika konstatēts, ka nav neviens mēnesis, kad Bāriņtiesa būtu darbojusies pilnā sastāvā. Iemesli tam ir gan atvaļinājumi, gan darbinieku ilgstoša darba nespēja, kas palielina darba intensitāti pārējiem darbiniekiem.



1.attēls. Darbinieku skaits pa mēnešiem 2023.gadā

Visiem Bāriņtiesas darbiniekiem ir darba pienākumu veikšanai atbilstoša izglītība. Regulāri tiek celta profesionālā kvalifikācija, apmeklēti Latvijas Pašvaldību mācību centra organizētie kursi, Valsts Bērnu tiesību aizsardzības inspekcijas (VBTAI), Labklājības ministrijas un Tieslietu ministrijas (TM) organizētie, semināri, lekcijas un tikšanās gan tiešsaistē, gan klātienē. 2023. gadā 2 darbinieki apguva bāriņtiesas priekšsēdētāja, vietnieka un bāriņtiesas locekļa zināšanu pilnveides mācību programmu, 1 darbinieks – apmācību par pieaugušā psihisko grūtību un traucējumu ietekmi uz spēju realizēt aizgādības tiesības pār bērnu, 2 darbinieki – apmācību par bāriņtiesas lēmumu rakstīšanu, 2 darbinieki – apmācību par sarunas ar bērnu pamatprincipiem vecāku vai likumisko pārstāvju nolaidības un vardarbības gadījuma izvērtēšanā, 1 darbinieks – apmācību cilvēku tirdzniecības risku atpazīšanā, 2 darbinieki – apmācību par saskarsmes tiesību īstenošanu, atsevišķas aizgādības noteikšanu, 1 darbinieks – apmācību par pieaugušā psihisko grūtību un traucējumu ietekmi uz spēju realizēt aizgādības tiesības pār bērnu. Par apmācībās iegūto regulāri ir sniegti pārskati pārējiem kolēģiem.

Bāriņtiesa 2023.gadā ir nodrošinājusi Bāriņtiesu likumā noteikto uzdevumu izpildi - bērnu vai aizgādnībā esošu personu tiesību un tiesisko interešu aizsardzību, palīdzību mantojumu lietu kārtošanā Civillikumā paredzētajos gadījumos, gādājusi par mantojuma apsardzību, kā arī izdarījusi apliecinājumus un citus Bāriņtiesu likumā noteiktos uzdevumus, nodrošinot pakalpojumus Limbažu novada iedzīvotājiem darījuma akta projektu sagatavošanā, apliecināšanā, pilnvaru sagatavošanā, apliecināšanā un atsaukšanā, kopiju, norakstu, izrakstu pareizības apliecināšanā, nostiprinājuma lūgumu sagatavošanā u.c. normatīvos aktos paredzētajos gadījumos. 2023.gadā ir veikti 650 apliecinājumi. Bāriņtiesu likumā ir noteiktas valsts nodevas par Bāriņtiesas pakalpojumiem, kuras ieskaita pašvaldības budžetā. Kopsummā 2023.gadā iekasēta valsts nodeva EUR 6760.00 (seši tūkstoši septiņi simti sešdesmit euro, 00 centi).

2023.gadā samazinājās darba apjoms saistībā ar atbalsta sniegšanu Ukrainas civiliedzīvotājiem, ko noteica “Ukrainas civiliedzīvotāju atbalsta likums”. Darbinieki veica papildus darbu nepavadīta bērna aizbildnības nodrošināšanā, kas sevī ietvēra informācijas iegūšanu (bērna viedokļa noskaidrošanu, potenciālā aizbildņa viedokļa noskaidrošana, dzīves apstākļu apsekošana, pieprasījumu sagatavošana reģistriem), vienpersoniska lēmuma pieņemšanu noformēšanu un paziņošanu (aizbildnim, VBTAI, sociālajam dienestam), lietas iekārtošanu (fotofiksācija, lietas materiāli), ārkārtas aizbildnības uzraudzību (regulāra apsekošana), dažādu situāciju risināšanu (pilnvaru izsniegšana, dzīvesvietas maiņa u.c.), informācijas nosūtīšanu reģistriem, pilngadību sasniegušo bērnu informēšanu utt. Tika pieņemti 3 vienpersoniskie lēmumi ārkārtas aizbildnības nodrošināšanā, 6 koleģiālie lēmumi par ārkārtas aizbildņa atlaišanu vai maiņu.

Bāriņtiesa lietas izskata bāriņtiesas sēdēs un lēmumus pieņem koleģiāli, izņemot gadījumus, kad, konstatējot apdraudējumu bērnam, ja bērns atrodas veselībai vai dzīvībai bīstamos apstākļos, jārīkojas nekavējoties, lai nodrošinātu bērnam drošus apstākļus. Šajos gadījumos bāriņtiesas priekšsēdētājs, vietnieks vai bāriņtiesas loceklis ir pieņēmis vienpersonisku lēmumu par bērna nošķiršanu, aizgādības tiesību pārtraukšanu vecākam un bērna nogādāšanu drošā vietā. 2023. gadā ir pieņemti 2 vienpersoniski lēmumi, kas kopumā skāra 4 bērnus. Bērnu un personu ar ierobežotu rīcībspēju mantu lietās ir pieņemti 10 lēmumi, t.sk. 6 par bērnam pienākošā mantojuma pieņemšanu. Kopumā Bāriņtiesā uz 2023. gada 31.decembri ir aktīvas 48 bērnu mantu lietas. Bērniem var piederēt konti bankās, nekustamie īpašumi vai vecāku atstāti mantojumi. Bāriņtiesa veic uzraudzību bērna mantisko tiesību ievērošanā, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, veic bērnam piederošā nekustamā īpašuma apskati.

2023.gadā 6 vecākiem pārtrauktas 8 bērnu aizgādības tiesības. Sniegtas prasības tiesā par aizgādības tiesību atņemšanu 4 vecākiem. 6 vecākiem atjaunotas 7 bērnu pārtrauktās aizgādības tiesības. Ārpusģimenes aprūpē esošo bērnu skaits uz 2023.gada 31.decembri bija 83 bērni, tajā skaitā: aizbildnībā - 46 bērni ( 26 meitenes, 20 zēni), audžuģimenē - 30 bērni (16 meitenes, 14 zēni), institūcijā - 7 bērni (2 meitenes, 5 zēni). 2023.gadā ārpusģimenes aprūpē ievietoti 13 bērni: 10 bērni ievietoti audžuģimenēs, 3 aizbildņa ģimenēs.

Aizgādnībā atrodas 39 personas. 2023.gadā iecelti aizgādņi 7 personām ar ierobežotu rīcībspēju. 6 personas ieceltas par aizgādni mantojumam.

Tiesām Bāriņtiesa sniegusi 11 atzinumus par atsevišķas aizgādības noteikšanu, dzīves vietas un saskarsmes tiesību noteikšanas kārtību, par paternitātes pieņēmuma apstrīdēšanu.

Nodrošinot bērnu tiesību un interešu aizsardzību, Bāriņtiesa 2023.gadā rīkojusi un piedalījusies starpinstitūciju sanāksmēs kopā ar Limbažu novada Sociālo dienestu, Valsts probācijas dienesta Vidzemes reģiona teritoriālās struktūrvienības Limbažu nodaļu, kā arī piedalījusies citu novadu bāriņtiesu, Valsts probācijas dienesta struktūrvienību, audžuģimeņu atbalsta centru rīkotajās starpinstitūciju sanāksmēs, Limbažu novada pašvaldības Institūciju sadarbības grupas bērnu tiesību aizsardzībā sēdēs.

Nodrošinot Bāriņtiesas funkcijas, katrā lietā tiek pieprasīti un sagatavoti dokumenti tiesiska un objektīva lēmuma pieņemšanai. Visiem dokumentiem, kas atrodas Bāriņtiesas lietvedībā ir ierobežotas pieejamības statuss, ar likumu ir noteikts personu loks, kuras drīkst iepazīties ar lietvedības dokumentiem. Bāriņtiesa sagatavojot lietu, lai pieņemtu motivētus lēmumus, iegūst dažādus pierādījumus: ziņas, informāciju no trešajām personām, veicot pārrunas, apsekošanas, noformējot sarunas protokolus, apsekošanas aktus, pieprasot psihologu, ģimenes ārstu, narkologu, psihiatru atzinumus. Pašvaldība 2023. gada budžetā ir nodrošinājusi finansējumu psiholoģiskās izpētes veikšanai, kas ir būtiski atzinuma sniegšanai tiesā jautājumā par bērna dzīvesvietas noteikšanu, kā arī citos gadījumos, kad nepieciešams nodrošināt nepilngadīgu personu tiesības un intereses. Tāpat ir pieejams finansējums tulkojumiem, jo palielinās to lietu skaits, kurās jāpieprasa informācija no citas valsts Centrālās iestādes, kas iesniedzama attiecīgās valsts valodā.

Bāriņtiesas lietu nomenklatūrā ir iekārtoti 42 lietu reģistri. Arhīva jautājumos Bāriņtiesa sadarbojas ar Valmieras zonālo Valsts arhīvu. Bāriņtiesai ir savs arhīvs, kurā glabājas pastāvīgi, ilgtermiņa, īstermiņa glabājamās lietas, adopcijas lietas, testamenti, darījumi, pilnvaras u.c. dokumenti. Valmieras zonālajā Valsts arhīvā pastāvīgā glabāšanā lietas tiek nodotas atbilstoši grafikam.

Bāriņtiesa pēc lēmumu pieņemšanas par aizgādības tiesību pārtraukšanu un atjaunošanu, par aizbildnības nodibināšanu un aizbildņa iecelšanu, par aizbildnības izbeigšanos un aizbildņa atlaišanu vai atcelšanu, kā arī par aizgādņa iecelšanu vai atlaišanu, trīs darba dienu laikā sniedz ziņas PMLP Iedzīvotāju reģistra datu bāzē. Bāriņtiesa iesniedz ziņas VSAA par personām, kurām ir tiesības vai ir izbeigušās tiesības uz valsts sociālajiem pabalstiem trīs darba dienu laikā pēc lēmumu pieņemšanas. Bāriņtiesa datus ievada Bāriņtiesu informācijas sistēmā (BARIS). No 13 darbiniekiem BARIS apguvuši 8 darbinieki (var ievadīt informāciju, prot saņemt un pārlūkot datus). Lai nodrošinātu precīzu darbu, lēmumu un citu dokumentu ievadīšanu pamatā nodrošina divi darbinieki.

Bāriņtiesai ir pieeja Iekšlietu ministrijas Informācijas centra (IeM IC) Sodu reģistram un Pilsonības un Migrācijas lietu pārvaldes (PMLP) Iedzīvotāju reģistra datu bāzei, Valsts Vienotajai datorizētajai Zemesgrāmatai, tiesvedības gaitas datiem portālā manas.tiesas.lv.

Bāriņtiesa ir Latvijas bāriņtiesu darbinieku asociācijas biedrs. Asociācijas mērķis ir sekmēt bāriņtiesu darbinieku profesionālo izaugsmi, apspriest normatīvo aktu projektus un

izstrādāt priekšlikumus normatīvo aktu grozījumiem, risināt jautājumus par bērnu tiesību aizsardzības sistēmas pilnveidošanu un citus bāriņtiesu kompetencē esošos jautājumus, popularizēt pozitīvo pieredzi bāriņtiesu darbā.

Pašvaldība ir nodrošinājusi Bāriņtiesu ar transportu (divām automašīnām), lai bāriņtiesa varētu veikt savus uzdevumus - pārbaudīt personu dzīvesvietas, skaidrot personu viedokļus, veikt notariālās darbības Limbažu novada pašvaldības teritoriālajās vienībās, kurās nav notāra. Bāriņtiesas savstarpēji sadarbojas savu uzdevumu veikšanai, līdz ar ko bāriņtiesa ir veikusi pārbaudes dzīvesvietās un skaidrojusi personu, tajā skaitā bērnu viedokļus citu bāriņtiesu uzdevumā. Bāriņtiesa ik gadu veic aizbildnībā esošu personu un personu ar ierobežotu rīcībspēju pārbaudi dzīvesvietās – ģimenēs vai aprūpes iestādēs, uzklausa šo personu viedokli un pārbauda dzīves apstākļus, par ko noformē sarunas protokolus un pārbaudes aktus.

2023. gada 4.oktobrī Limbažu novada domes deputāti tika uzaicināti uz sarunu bāriņtiesā, lai klātienē tiktu informēti par pienākumiem, kurus ikdienā veic darbinieki, par pakalpojumiem, kuri būtu nepieciešami ģimenēm ar bērniem, par nepieciešamību paaugstināt darbinieku atalgojumu, atbilstoši attiecīgā amata līmeņa mēnešalgas viduspunktam un citiem būtiskiem jautājumiem. Attiecīgs pieprasījums atalgojuma paaugstināšanai tika sagatavots arī 2024. gada budžetam.

Bāriņtiesa ik gadu VBTAI sniedz iepriekšējā gada statistikas pārskatu par Bāriņtiesas darbu. Pārskata gadā no jauna ierosinātas 66 lietas, gada beigās aktīvas – 253 lietas, pieņemti 154 lēmumi, nodrošināta Bāriņtiesas pārstāvība 72 tiesas sēdēs, par Bāriņtiesas veiktajām 650 notariālajām darbībām iekasēta valsts nodeva EUR 6760.00 apmērā.

|  |  |
| --- | --- |
| **Bāriņtiesā veiktās darbības** | **01.01.2023. -****31.12.2023.** |
| Bāriņtiesas sēdes 2023.gadā | 168 |
| Bāriņtiesas pieņemtie lēmumi | 154no tiem2 vienpersoniski lēmumi un 3 vienpersoniski lēmumi par ārkārtas aizbildnību |
| Bāriņtiesas pieņemtie lēmumi par prasības sniegšanu tiesā aizgādības tiesību atņemšanai vecākiem | 4 |
| Bāriņtiesas sagatavotie un tiesā iesniegtie prasības pieteikumi  | 4 |
| Bāriņtiesas dalība tiesu sēdēs (civillietās, krimināllietās, administratīvās lietās) | 72 |
| Tiesas nolēmumi, ar kuriem apmierināti bāriņtiesas iesniegtie prasības pieteikumi un pieteikumi | 4 |
| Pārsūdzētie bāriņtiesas lēmumi  | 2 (1- atstāts spēkā, 1 – izskatīšanā) |
| Saņemto dokumentu skaits | 2250 |
| Nosūtītas vēstules | 2287 |
| Valsts bērnu tiesību aizsardzības inspekcijas veiktās bāriņtiesas lietu funkcionālās pārbaudes | 10 |
| Personu skaits, kurām pārskata gadā pārtrauktas bērna aizgādības tiesības  | 7 |
| Personu skaits, kurām pārskata gadā atjaunotas pārtrauktās aizgādības tiesības | 6 |
| Bāriņtiesas lietvedībā pēc tiesas pieprasījuma esošās aktīvās lietas | 9 |
| Aktīvas adopcijas lietas | 2 |
| Pārskata gadā nodibinātas aizbildnības  | 2 |
| Bērnu skaits, kuriem iecelti aizbildņi  | 3 |
| Pārraudzībā esošās aizbildnības lietas | 9 |
| Aizbildnības lietas, kuras atrodas citu bāriņtiesu pārraudzībā | 9 |
| Izbeigtas aizbildnības | 13 |
| Audžuģimenē ievietoto bērnu skaits, par kuriem lēmums pieņemts pārskata gadā  | 10 |
| Audžuģimeņu lietas | 27 |
| Aktīvās lietas par bērnu nodošanu citas personas aprūpē Latvijā uz laiku, kas ilgāks par trim mēnešiem | 6 |
| Ārpusģimenes aprūpes iestādē esošo bērnu skaits | 7 |
| Pārraudzībā esošās aizgādnības lietas | 5 |
| Ieceltie aizgādņi | 7 |
| Pēc mantinieku lūguma, tiesas vai notāra norādījumiem bāriņtiesas sastādītie mantojuma saraksti | 5 |
| Bāriņtiesas veiktās notariālās darbības, atbilstoši Bāriņtiesu likuma 61.pantam | 650 |

2023.gadā Bāriņtiesā pieņemti 154 lēmumi, tai skaitā 3 vienpersoniskie lēmumi ārkārtas aizbildnības nodrošināšanā nepilngadīgajiem Ukrainas civiliedzīvotājiem, kuri Latvijā ieradušies bez likumiskā pārstāvja. Pārskata gadā pieņemtie lēmumi pa būtiskākajiem veidiem:

|  |  |
| --- | --- |
| Par bērnu aizgādības tiesību pārtraukšanu, pārtraukto aizgādības tiesību atjaunošanu vai prasības sniegšanu tiesā | 24 |
| Par aizbildņa iecelšanu | 3 |
| Par aizbildņa atlaišanu | 13 |
| Par atzinuma sniegšanu pēc tiesas pieprasījuma | 12 |
| Par vecāku domstarpībām | 4 |
| Par kļūdas labošanu | 4 |
| Par ģimenes valsts pabalsta izmaksas pārtraukšanu, valsts sociālo pabalstu un apgādnieka zaudējuma pensijas izmaksu | 4 |
| Par mantojuma pieņemšanu nepilngadīgā vārdā | 6 |
| Par rīcību ar bērna mantu | 1 |
| Par aizgādņa iecelšanu mantojumam | 6 |
| Par mantojuma aizgādņa atlaišanu no aizgādņa pienākumu pildīšanas | 13 |
| Par audžuģimenē vai institūcijā ievietoto bērnu ciemošanos | 4 |
| Lēmumi adopcijas lietās | 2 |
| Par ārkārtas aizbildnības izbeigšanu un ārkārtas aizbildņa atlaišanu vai maiņu | 6 |
| Par aizgādņa atbilstību, iecelšanu, atlaišanu | 17 |
| Par pagaidu aizgādņa iecelšanu | 3 |
| Par atļaujas došanu rīkoties ar aizgādnībā esošās personas mantu | 3 |
| Par ievietošanu audžuģimenē, krīzes audžuģimenē | 8 |
| Par audžuģimenes pilnvarošanu | 1 |
| Par uzturēšanās izbeigšanu audžuģimenē | 6 |
| Par nepilngadīgā ievietošanu/uzturēšanās izbeigšanu ilgstošas sociālās aprūpes un sociālās rehabilitācijas institūcijā | 1 |
| Par uzvārda ieraksta maiņu | 3 |
| Vienpersoniskie lēmumi | 2 |

**2024.gadam izvirzītās prioritātes:**

1) starpinstitūciju sadarbība, veicinot pakalpojumu pieejamību ģimenēm ar bērniem,

2) iesaistīties Eiropas Sociālā fonda projektā  “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana” (supervīziju organizēšana),

3) lietu iekšējās kontroles turpināšana darba kvalitātes nodrošināšanai,

4) pasākumi iespējamu audžuģimeņu piesaistīšanai.

Limbažu novada bāriņtiesas priekšsēdētāja Ineta Zariņa